
                            PARLAMENTUL  ROMÂNIEI
                   CAMERA DEPUTAŢILOR
	       COMISIA JURIDICĂ, DE 
       DISCIPLINĂ ŞI IMUNITĂŢI
	    Bucureşti, 7 noiembrie 2011
    Pl.x  819/2010


                                                    RAPORT
asupra propunerii legislative pentru modificarea şi completarea Legii nr.241 din 15/07/2005 pentru prevenirea şi combaterea evaziunii fiscale
         În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică de disciplină şi imunităţi a fost sesizată, spre dezbatere în fond, cu propunerea legislativă pentru modificarea şi completarea Legii nr.241 din 15/07/2005 pentru prevenirea şi combaterea evaziunii fiscale, transmisă cu adresa nr. Pl.x 819 din 29 noiembrie 2010 şi înregistrată sub nr. 31/1209 din 2 decembrie 2010.
         Potrivit prevederilor art. 75 din Constituţia României, republicată şi ale art. 92 alin.(9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
         Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.

        Guvernul, prin punctul de vedere transmis, cu adresa nr. 2067 din 9 august 2010, nu susţine adoptarea acestei iniţiative legislative.

        Consiliul Legislativ a avizat favorabil propunerea legislativă, cu unele observaţii şi propuneri, conform avizului nr. 759 din 16 iunie 2010.
        Comisia pentru buget, finanţe şi bănci a avizat negativ iniţiativa legislativă, conform avizului nr. 22/704 din 23 februarie 2011.

          Iniţiativa legislativă are ca obiect de reglementare modificarea Legii nr. 241/2005 pentru prevenirea şi combaterea evaziunii fiscale, în sensul agravării răspunderii penale pentru anumite infracţiuni, precum şi al stabilirii şi sancţionării unor contravenţii.

          În conformitate cu prevederile art.61 din Regulamentul Camerei Deputaţilor, republicat cu modificările ulterioare, membrii Comisiei juridice au examinat propunerea legislativă, în şedinţa din 1 noiembrie 2011. 
          La dezbateri au participat, în calitate de invitaţi, doamna Alina Bica, secretar de stat în cadrul Ministerului Justiţiei şi doamna Irina Alexe, sef departament pentru relaţia cu Parlamentul din cadrul Ministerului Administraţie şi Internelor.
          În urma examinării propunerii legislative şi a opiniilor exprimate, membrii Comisiei au hotărât, cu unanimitate de voturi, să propună plenului Camerei Deputaţilor, respingerea propunerii legislative pentru modificarea şi completarea Legii nr. 241 din 15/07/2005 pentru prevenirea şi combaterea evaziunii fiscale, întrucât dispoziţiile propuse, prin intermediul cărora se stabileşte şi se sancţionează o contravenţie, nu se circumscriu obiectului de reglementare al Legii nr. 241/2005, obiect de reglementare care, conform dispoziţiilor art.1, îl reprezintă instituirea unor măsuri „de prevenire şi combatere a infracţiunilor de evaziune fiscală şi a unor infracţiuni aflate în legătură cu acestea .” De asemenea, referitor la articolul 6 unde se propune completarea cu un nou alineat, alin. (2), prin care se sancţionează cu amendă contravenţională „fapta persoanei care, fără intenţia de a se sustrage de la plata către bugetul general consolidat, a reţinut şi nu a vărsat, în cel mult 30 de zile de la scadenţă, sumele reprezentând impozite sau contribuţii cu reţinere la sursă ”,  Comisia apreciază că o astfel de dispoziţie normativă nu se impune a fi reglementată întrucât această contravenţie este deja prevăzută şi sancţionată potrivit prevederilor art. 219 alin. (1) lit. p), respectiv art. 219 alin. (2) lit. e), f), g) din Ordonanţa Guvernului nr. 92/2003 privind Codul de procedură fiscală, republicată, cu modificările şi completările ulterioare.
         Din numărul total de 23 membri ai Comisiei juridice, de disciplină şi imunităţi au participat la dezbateri 19 deputaţi.
          În raport cu obiectul şi conţinutul său propunerea legislativă face parte din categoria legilor organice.
            PREŞEDINTE,                                                                  SECRETAR,                         
            Daniel BUDA                                                         Gabriel ANDRONACHE

Consilier, Ciprian Bucur

